Το Ερευνητικό Πανεπιστημιακό Ινστιτούτο Ψυχικής Υγείας, Νευροεπιστημών και Ιατρικής Ακριβείας «Κώστας Στεφανής» (Ε.Π.Ι.Ψ.Υ), σε συνεργασία με την Α’ Ψυχιατρική Κλινική ΕΚΠΑ, ανακοινώνουν την έναρξη υποβολής αιτήσεων συμμετοχής στο Ετήσιο Μετεκπαιδευτικό Σεμινάριο «Έγκαιρη Παρέμβαση στην Ψύχωση» για το ακαδημαϊκό έτος 2026-2027.
Ακαδημαϊκός Υπεύθυνος: Νίκος Στεφανής, Καθηγητής Ψυχιατρικής Πανεπιστημίου Αθηνών, Διευθυντής Α΄Ψυχιατρικής Κλινικής ΕΚΠΑ, Αιγινήτειο Νοσοκομείο, Αναπληρωτής Διευθυντής Ε.Π.Ι.Ψ.Υ.
Επιστημονικοί Υπεύθυνοι: Μαρίνα Βουλγαράκη, Ψυχολόγος MSc, και Πέτρος Λέκκος, Ψυχίατρος και Επιστημονικά Υπεύθυνος, αμφότεροι από Μονάδα Έγκαιρης Παρέμβασης στην Ψύχωση «Πειραιώς 33»
Διάρκεια: Οκτώβριος 2026 – Ιούλιος  2027
Έναρξη: Οκτώβριος 2026 
Ημέρα/ ώρα και τρόπος διεξαγωγής: Οι εκπαιδευτικές συναντήσεις του Σεμιναρίου λαμβάνουν χώρα κάθε Δευτέρα, και ώρες 5-9 μ.μ. Το Σεμινάριο πραγματοποιείται διαδικτυακά, μέσω βιντεοδιάσκεψης (zoom).
Κόστος: Το κόστος συμμετοχής ορίζεται στα 1.000 ευρώ. Τα δίδακτρα καταβάλλονται σε 3 δόσεις : α) 400 ευρώ με την εγγραφή, β) 300 ευρώ μέχρι 31/1/2027, και γ) 300 ευρώ μέχρι 31/3/2027.
Πολιτικές εκπτώσεων και απαλλαγών:
· Προβλέπεται έκπτωση 25% (750 ευρώ) στα δίδακτρα σε συμμετέχοντες που αποδεδειγμένα εργάζονται σε άλλες Μονάδες Έγκαιρης Παρέμβασης στην Ψύχωση.
· Για όσους έχουν προσφέρει εθελοντική εργασία στο ΕΠΙΨΥ, προβλέπεται έκπτωση 30% στα δίδακτρα (700 ευρώ).
· Σε περίπτωση εξόφλησης ολόκληρου του ποσού των διδάκτρων με την εγγραφή, δίνεται έκπτωση 5% στο κόστος των διδάκτρων (950 ευρώ).
· Προβλέπεται έκπτωση 25% (750 ευρώ) για ανέργους, με την προσκόμιση αποδεικτικού ανεργίας, κατά την έναρξη, και τη λήξη του προγράμματος. Σημειώνεται ότι, εάν, εν τω μεταξύ, ο εκπαιδευόμενος αρχίσει να εργάζεται, θα πρέπει να καταβάλλει το συνολικό ποσό των διδάκτρων.
· Προβλέπεται έκπτωση 25% (750 ευρώ) σε εκπαιδευόμενους που αποτελούν μέλη πολύτεκνων οικογενειών, με την προσκόμιση αντίστοιχου αποδεικτικού.
Αναφορικά με τις δύο τελευταίες κατηγορίες πολιτικών εκπτώσεων (ανεργία και πολυτεκνία), σημειώνεται ότι η έκπτωση δύναται να εφαρμοστεί μέχρι και στο ¼ του συνολικού αριθμού των σπουδαστών. Θα διατηρηθεί, συνεπώς, σειρά χρονικής προτεραιότητας των αιτήσεων κατά την εφαρμογή της έκπτωσης. 
Σε ποιούς απευθύνεται: Το Σεμινάριο «Έγκαιρη Παρέμβαση στην Ψύχωση» απευθύνεται σε ειδικούς ψυχικής υγείας (ψυχιάτρους, ψυχολόγους, κοινωνικούς λειτουργούς, εργοθεραπευτές, ομότιμους συμπαραστάτες, νοσηλευτές, φροντιστές σε δομές ψυχικής υγείας κ.α.), και απόφοιτους και τελειόφοιτους αντίστοιχων σχολών. Η επιλογή των συμμετεχόντων πραγματοποιείται κατόπιν αξιολόγησης του βιογραφικού σημειώματος.
Στόχοι και περιεχόμενο: Στόχος του Σεμιναρίου «Έγκαιρη Παρέμβαση στην Ψύχωση» είναι να εκπαιδεύσει τους ενδιαφερόμενους επαγγελματίες στην έγκαιρη και ολοκληρωμένη θεραπευτική διαχείριση του πρώτου ψυχωτικού επεισοδίου, και των πρόδρομων εκδηλώσεών του. Στη διάρκεια του Σεμιναρίου, οι σπουδαστές θα μελετήσουν τη φιλοσοφία και τις αρχές που διέπουν τις υπηρεσίες Έγκαιρης Παρέμβασης στην Ψύχωση (Early Intervention in Psychosis services), που λειτουργούν από το 2023 και στην Ελλάδα, καθώς και τη συμπτωματολογία και την αιτιοπαθογένεια των ψυχωτικών διαταραχών. Θα δοθεί έμφαση στην παρουσίαση των διαθέσιμων ιατροφαρμακευτικών, ψυχοθεραπευτικών και ψυχοκοινωνικών παρεμβάσεων, και θα πραγματοποιηθεί εξάσκηση στις διδαχθείσες θεωρητικές γνώσεις, μέσω της ανάλυσης κλινικών περιστατικών και θεραπευτικών πλάνων.
Προϋποθέσεις επιτυχούς ολοκλήρωσης του Σεμιναρίου: Για την ολοκλήρωση του Σεμιναρίου απαιτείται η παρακολούθηση τουλάχιστον των 4/5 των εκπαιδευτικών συναντήσεων, η επιτυχής συμμετοχή στις εξετάσεις, και η υποβολή διπλωματικής εργασίας. Με την επιτυχή ολοκλήρωση του Σεμιναρίου, χορηγείται πιστοποιητικό (βεβαίωση) παρακολούθησης.
Διαδικασία υποβολής αίτησης συμμετοχής: Οι ενδιαφερόμενοι καλούνται να αποστείλουν αίτηση συμμετοχής, συνοδευόμενη από βιογραφικό σημείωμα, στο eip_seminar@epipsi.gr, με κοινοποίηση στο secretar@epipsi.gr μέχρι τις 21/10/26. Η επιλογή των σπουδαστών πραγματοποιείται κατόπιν αξιολόγησης των αιτήσεων και βιογραφικών σημειωμάτων. Οι υποψήφιοι θα ενημερωθούν σχετικά μέχρι τις 23/10/26.
Πληροφορίες: eip_seminar@epipsi.gr, secretar@epipsi.gr, 2106170805 & 6945915835

